**Protokoll/referat fra ekstraordinært årsmøte og vårmøte**

**for Solvang kolonihage avd 4, lørdag 4.mai kl 14 på Felleshuset avd 4**

* Åpning og konstituering

Styreleder Kristin Standal ønsket velkommen til ekstraordinært årsmøte, der regnskapet for 2018 skal gjennomgås og stemmes over, samt at det skal orienteres om budsjettet for 2019. 53 hytter var representert.

* Torgrim Mosby ble valgt til ordstyrer, Marte Sveen og Maritha Fløystad til tellekorps, Einar Ruud og Asle Offerdal til å undertegne protokollen.
* Kasserer Mona Ombustvedt gikk gjennom årsregnskapet med revisors beretning. Avdelingen gikk med underskudd i 2018, noe det var budsjettert med, og som skyldtes oppgradering av parkeringsplassen. Inntektene fra høst- og loppemarkedet ble trukket frem.

Spm fra salen om hvorfor leieinntektene fra Telia og Telenor hadde gått ned. Dette skyldes at leieinntekter fra sesongen 15/16 ble ført på 2017.

* Balansen viser at Kloakkfondet har penger, men alt arbeidet med kloakk er ikke ferdig ennå. Alt overskudd har gått inn i kloakkfondet, noe som gir oss et godt fond som vi på et annet tidspunkt må avgjøre bruken av.
* Revisorberetningen gikk gjennom uten spørsmål eller kommentarer fra salen.

VEDTAK: **Enstemmig godkjent regnskap for 2018.**

* Kasserer orienterte deretter om budsjettet for 2019, som hun kalte et nøkternt budsjett. Den kommunale støtten til biene ble trukket frem, sammen med pengene til lekeplass fra Sparebankstiftelsen.

Spm fra salen om strømnettet. Dette er arbeid som går på budsjettet til SU (Samarbeidsutvalget for Solvang-avdelingene).

**Oslo 090519**

Einar Ruud Asle Offerdal Trine Bråthen

sign signsign **Vårmøtet**

* Styret presentert seg med navn og hyttenummer. Alle medlemmene var til stede, unntatt Rune Berg.
* Styreleder takket årets tre vinterboere for å ha gått jevnlige ordensrunder i hagen.
* Styreleder takket Kjell, Johan Peter og Stig for at vi fikk på vannet i år igjen
* Kolonistene Eileen og Rolf fikk takk og en grønn påskjønnelse for flaggheisen, som de tar seg av sesongen gjennom.
* Stig Holmer i hytte 437 ble ønsket velkommen som ny kolonist.
* Styreleder orienterte om «Styrets halvtime» som starter opp tirsdag 28.mai klokken 17.30, der alle kolonister som har gode ideer, spørsmål eller bare vil ha en kopp kaffe er velkomne. Annenhver tirsdag ved Felleshuset.
* **Gråvann**: Det er viktig at en kolonihage følger forskriftene, og derfor er **alle hytter som har innlagt vann pålagt å** **være tilknyttet kloakkanlegget innen januar 2021**. Dette er et vedtak Oslokretsen av Norsk kolonihageforbund gjorde på årsmøtet nå i vår. Det eneste vannet du kan ha uten å være koblet til kloakken etter denne datoen, er utevann/utekran.

Derfor er også styret på Solvang4 pålagt å kartlegge hvem som har innlagt vann, hvem som er forskriftsmessig koblet på kloakken osv. Erfaring fra andre kolonihager viser at ikke alle hytteeiere vet hvor avløpsvannet deres blir av. Det betyr at alle hytter i løpet av denne sesongen, evnt neste, får besøk av to personer som representerer styret, slik at dette kan legges frem/undersøkes. Hvis du har koblet deg på det nye kloakknettet MÅ du dokumentere at du har betalt tilknytningsavgiften til Oslo kommune, kopi av denne kvitteringen skal også leveres styret slik at den kommer inn i mappa.

Kommentar fra salen: Dette var grunnen til at Solvang4 lagde den infrastrukturen som nå gjør det mulig å koble seg på det offentlige kloakknettet.

Spm fra salen: Hvis man ikke har toalett, men vann fra kjøkken for eksempel, hvor skal dette avløpsvannet? Svar: Det er dette som kalles gråvann, og som også må i kloakknettet.

Spm fra salen: Hva hvis man ikke kan dokumentere at man har koblet seg på tidligere? Svar: En slik dokumentasjon skal ligge i mappa.

Spm: Må man ha dokumentasjon fra rørlegger? Svar: Man må legge frem betalt tilknytningsavgift/sørge for at det ligger kopi i mappa, men dokumentasjon fra rørlegger på at alt avløpsvann går i kloakken i tillegg, er fint.

* **Nytt cafebygg**: Styremedlem Carine Fløystad orienterte om fremdriften for nytt bygg for Cafe Utsikten. Styret ville gjøre det etter boka, ved å blant annet snakke med Plan- og bygningsetaten (PBE) og koble oss til kloakken. Her dukket det opp uventede utfordringer, som for eksempel at Cafeen og Felleshuset viser seg ikke å være byggemeldt. Styret jobber videre med saken, men det blir ikke noe nytt cafebygg i sommer, dessverre.

Kommentar fra salen: Mye byggeaktivitet foregikk kun med muntlige avtaler frem til 1990-tallet.

Spm fra salen: Hva med toaletthusene? Svar: Den ene er registrert (pga en konflikt med naboene)

Spm: Er det ikke uten tillatelse å bygge mindre enn 25-30 kvm? Svar: Ikke når man skal koble på kloakk osv.

* **Ny parkeringsordning**: Styret innfører en ny prøveordning for parkeringsplassen vår, for de neste to sesongene. Alle som ønsker å parkere på plassen må kjøpe et oblat til 500 kroner pr år, og det er ikke lenger faste plasser. Ordningen gjelder fra 1.juni 2019, og oblater selges på Felleshuset tirsdag 14.mai kl 17.30-18 og tirsdag 28.mai 17.30-18. Det må betales kontant eller med Vipps. Det er kun lov å kjøpe ett oblat pr hytte, men oblatet kan brukes i hvilken bil man ønsker, også for gjester.

Spm fra salen: Selger dere flere oblater enn det er plasser? Styret: Ja, ordningen innebærer at det er først til mølla.

Kommentar fra salen: 100 kroner prisøkning fra i fjor er en voldsom stigning.

Kommentar fra salen: Oppfordrer de med store biler å finne de plassene der de står minst i veien.

Kommentar fra salen: Ikke morsomt å miste plassen jeg har hatt i tretti år. Styret: Vi mener den nye ordningen er til fellesskapets beste.

Spm fra salen: Kan alle kjøpe oblater, selv om man ikke har bil? Styre: Ja.

Kommentar fra salen: Synes det er bra, selv om jeg har hatt plass der i mange år. Det første folk som kommer utenfra ser, er en tilnærmet tom parkeringsplass. Det ser ikke bra ut, og ikke alle vil oss vel.

Spm fra salen: Har man noen sanksjonsordninger? Styret: Ordningen er tillitsbasert, men vi vil legge en lapp i vinduet, hvis vi ser at noen ikke har oblat.

Spm fra salen: Hva med avd 3s plasser? Styret: De er skiltet, vi skal også merke plassene våre – i første omgang med laminatskilt.

Spm fra salen: Det har blitt parkering forbudt i den siste delen av Nordbergveien, hva skyldes det? Styret er i kontakt med Bymiljøetaten om dette.

Spm fra salen: Er det egne gjesteparkeringsplasser spesielt avsatt til felleshuset? Styret: Nei.

* **«Ny» lekeplass:** Heidi Vestala orienterte om lekeplassen som får en større oppgradering etter at vi fikk støtte fra DNB Sparebankstiftelsen. Målet var å beholde så mye som mulig av den eksisterende plassen, og det klarer vi med unntak av klatrestativet i tre. Dette erstattes av et annet klatretårn. Det blir ellers et nytt lite lekehus, et enkelt turnstativ, nytt dekke overalt og rehabilitering av sklie, karusell osv. Vi håper å komme i gang i mai, arbeidet tar ca en uke. Selv om mye er satt bort er vi avhengig av dugnad, og spesielt barne- og barnebarnfamiliene oppfordres til å delta.

Spm fra salen: Er det noen forpliktelser knyttet til pengestøtten? Nei, bare en åpningsfest for nabolaget som vi skrev i søknaden, pluss mulig en plakett.

Spm fra salen: Blir det noen treningsstativer egnet for voksne? Nei

Kommentar fra salen: Det bør gjøres noe også for eldre barn/ungdom. Basketnettet utenfor Felleshuset er et trist syn. Styret: Basketnettet før fikses, og kanskje flyttes. Vi har vurdert bordtennisbord, men leter etter en god plassering og har ikke bestemt dette. Styret tar med seg at det etterlyses aktiviteter for eldre barn.

Kommentar fra salen: Har tidligere blitt bestemt at det skal stå et skilt om at det skal være stille etter kl 22.

Spm fra salen: Blir det en sklie for mindre barn? Nei.

* **Årshjulet:** Oversikt overalle aktiviteter henger på oppslagstavlene. Heidi Vestala orienterte om at det blir de «vanlige» sosiale aktivitetene med fester, Solvangløp og høst- og loppemarked. Det har vært to dugnader allerede, og det blir flere. Markedet blir trolig kl 11-15 begge dager, og det kommer mer info om Solvangløpet etter 1.juni.
* **Cafesøndager:** Selv om vi ikke får nytt cafebygg i år, ønsker vi at flere skal bruke Cafe Utsikten. Trine Bråthen orienterte om et nytt tilbud vi forsøker å dra i gang, med foredrag, informasjonsbord, underholdning eller hva som helst i cafetiden. Har dere forslag eller ønsker til noe slikt, send en epost til solvang4@kolonihager.no eller legg en lapp i postkassa på Felleshuset.
* **Komiteene:** Den foreløpige oversikten over komiteene ble sendt ut sammen med innkallingen til ekstraordinært årsmøte på epost. Oppdager du feil, si fra med det samme. De medlemmene som har fått byttet komite før denne sesongen, skal ha fått beskjed om det. Alle skal gjennomføre minst ti timer pliktarbeid i komiteen sin, mange gjør mer. Det er også fullt mulig at to stykker fra samme hytte er med i hver sin komite.

Spm fra salen: Kan man bytte komite? Svar: Ønsker man å bytte komite, så si fra til styret.

* **Nye kolonister:** Det blir to hytter til salgs på Solvang 4 nå, det kommer oppslag på tavlene når taksten er klar, og da er det mulighet for internt bytte for dem som har lang nok botid. Én hytte (50%) tilbys søkere med lengst ansiennitet på ventelista, én til søkere under 40 år. Kontrakten med vår eksterne takstmann Are Wiggen er nylig forlenget med to år.
* **Nye vedtekter:** Kolonihageforbundet har landsmøte annet hvert år og hvis vedtektene for forbundet skal endres, skjer det der. Torild Olufsen orienterte om to vedtektsendringer som kom på årets landsmøte: *(Fet skrift er nytt tillegg)*

***Paragraf 9****:* «Medlemmene skal bruke og til enhver tid holde sin parsell og hytte velstelt og i pen og ordentlig stand. Medlemmene plikter også å holde ved like hekker eller annet hegn for sin parsellgrense og mot veien, og halve veien utenfor sin parsell. **Det forutsettes aktivt bruk av parsellen og at medlemmet deltar i det fellesskap som kolonihagen er ment å være. Manglende/lite bruk og tilstedeværelse uten at det er tatt opp på forhånd og begrunnet med særskilte forhold for en avgrenset periode, vil kunne bli ansett som mislighold av leieavtalen».** Kommentar fra salen: Det kan ikke være sånn at man risikerer å miste hytta hvis man har sosial angst og ikke vil gå på cafeen?

Kommentar fra salen: Åpner for mye synsing, for hva er «lite bruk»? Svar: Styret ber ingen om å angi hverandre. Vi har ordensrunden som ett virkemiddel, og anser vedtektsendringen som et mandat til å kunne nærme seg kolonister styret ser at ikke bruker hytta. Det er viktig at kolonister gir styret beskjed på forhånd, hvis det er spesielle grunner til at hytta ikke er i bruk.

Kommentar fra salen: Hva med vinterbruk, bør det oppfordres til det? Kan man overnatte enkeltnetter?

Kommentar fra salen: Burde ordensrundene vært uanmeldt? Enkelte steller bare hagen rett i forkant av disse.

***Paragraf 2****:* «Hagene skal fremstå som grønne lunger og tilgjengelige parker - **der all dyrking foregår uten bruk av plantegift**».

Plantevernmidler blir brukt på en måte som er uakseptabelt giftig for ville insekter, fugler og også mennesker, og Torild Olufsen inviterte til en «dugnad» for å lære mer om giftfritt biologisk mangfold, for eksempel ved å invitere noen som kan fortelle om å økologiske alternativer mot ugress? Har du innspill, kontakt styret!

* **Bientusiastene:** Styreleder orienterte om at bi-gruppa har fått disponere den ene dusjen på toaletthus øst ut mai, for å lagre utstyr.

Kolonist Sjur Hansen orienterte om at to bikuber flyttet inn i hagen 1.mai. Fire personer fra Solvang4 går på kurs i 9 mnd, mens 20 personer er med i gruppa bientusiastene. De vil gjerne ha med flere. I år er hovedjobben å få i gang biproduksjon og honning. Neste år ønsker de å utvide til hele bydelen. Håper på kanskje tjue kilo honning i år, for salg på høstmarkedet.

* **Profileringsgruppa:** Kolonist Yngvild Nilsen informerte om Oslokretsens profileringsgruppe, som har et medlem fra hver kolonihage i Oslo. Mandat er å tenke frem mot 2025 og ny kontrakt. Gruppa er delt i to der en jobber politisk, den andre med synlighet. Arrangementer gir synlighet, og i forbindelse med Miljøhovedstaden skal det være to åpne hagevandringer på Solvang: 18.juni og 20.august. Her ønsker man å møte kolonister som driver med hagedyrking, for å vise frem urbant landbruk. Hvis noen kolonister vil vise frem det de dyrker og driver med, meld dere til styret!

Kommentar fra salen: Gjør dere noe for å få med politikere på vandringen? Nei, dette er primært for å synliggjøre oss.

Kommentar fra salen: Hadde et debattmøte vært lurt? (jfr avisinnlegg om å bygge boliger i kolonihagene). Kanskje. Hadde det i 1999, det var vellykket. Tar det med tilbake til profileringsgruppa.

Kommentar fra salen: Hva med some-strategi? Instagramhistorier? For å nå unge. Viser at vi er åpne og inkluderende. YN tar det med, og involverer gjerne flere.

Kommentar fra salen: Alle kan begynne med profileringsarbeid ved å dele og fremsnakke kolonihagene på some. Hva er øvrig strategi de neste seks årene?

Kommentar fra salen: Skal være forsiktige med å gjøre ett innlegg fra én forsker til «en debatt».

Kommentar fra salen: Hvordan jobbes det med å skaffe oss venner/alliansepartnere? Ved å fremme en positiv synliggjøring.

Kommentar fra salen: Parselleiere som er politisk aktive; sørg gjerne for å få kolonihagene inn i programmer etc.

* **Reviderte byggeforskrifter**: Leder i byggekomiteenEinar Ruud har vært avd4s representant i Byggeforskriftoppryddingskomiteen der alle Solvanghagene har vært representert. Han orienterte om at det foreligger et sisteutkast nå (på solvangregler.no) som det skal stemmes over på Felles årsmøte 23.5. Målet er å gjøre forskriftene enklere å forstå, blant annet med mange tegninger og illustrasjoner, og å samle alt som handler om bygg på ett sted. Melding om vedlikehold forsvinner, mens noe av vedlikeholdet (som skifte av tak) legges til byggesøknad.
* **Eventuelt**

SPM: Har ikke fått svar på byggesøknad, skal man få svar? Ja, send gjerne på nytt. Melding om vedlikehold får man imidlertid ikke svar på

KOMMENTAR: Det er fortsatt råkjøring i hagen. Minner om at det i utgangspunktet ikke er lov å kjøre i hagen, og hvis det er helt nødvendig er max fartsgrense 10 km/t.

SPM: Høyde på hekk når man har helling i tomta? Det er planten som kan være 1.40 høy, men tenk ikke bare høyde, tenk også på at man skal kunne se inn i hagen.

SPM: Skal ikke hekken være på lik høyde med porten? Nei. 1.40 er maks-høyde på hekk.

DIV KOMM: Har vannlekkasje i hagen, hatt det siden i fjor. Lekkasje i dusjen på øst. Hageslange opp til kafeen har lekkasje. Vannansvarlige/vedlikeholdskomiteen må se på dette.

Alle kolonister må ha postkasse i inngangspartiet sitt ut mot veien.

Styreleder takket styremedlemmene for god innsats, og avsluttet møtet.

Oslo 9.5.19